Anno Domini millesimo trecentesimo nonagesimo quinto statuta sunt haec apud Cistercium in Cisterciensis ordinis Capitulo generali. 1.  Item (*sic*), abbates Ordinis universi qui ad praesens generale Capitulum non venerunt, etc. ut in Capitulo generali anni 1391, usque huc : Quatuor etiam primis abbatibus Ordinis, cuilibet in generatione sua, datur potestas plenaria exigendi, levandi et recipiendi dictum duplum modo quo poterunt fortiori. Solos autem et dumtaxat abbates infra scriptos, qui impedimentum seu licentiam habentes huiusmodi de ipsis debitam fidem fecerunt, secundum dicta papalia instituta, ut constat eidem Capitulo, habet ipsum Capitulum inde et super hoc favorabiliter excusatos, scilicet, Cariloci, de Insula Barrensi, de Maceriis, de Benedictione Dei in Alvernia, de Aquabella, de Cheminone, de Caroliloco, de Bonoportu, de Regali monte, de Bullencuria, de Brolio, de Alto fonte, de Mortuo mari, de Strata, de Fontemorum, de Valencia, de Trisagio, de Gratia Dei, de Morolia, de Charone, de Castellariis, de Rupibus, de Ripatorio, de Domo Dei, de Septem fontibus, de Loco crescenti, de Alta silva, de Stella, de Loco regio, de Valle regis, de Tribus fontibus, de Curia Dei, de Longoponte, de Ursicampo, de Alta comba, de Cassania, de Caladia, de Vallibus in Ornesio, de Caroliloco, de Bellona, de Rupibus, de Bono radio, de Theoloco, de Bonofonte, de Boheriis, de Fusniaco, de Alta Christa, de Alta ripa, de Capella Tosan, de Bodelo, de Charmeya, de Recluso, de Thela, de Campis bonis, de Prulliaco, de Barbello, de Longo villari, de Valle lucenti, et de Sigilleriis. 2.  Cum propter dissentiones et guerrarum turbines, etc., ut in anno 1392 (*stat. n°* 4). 3.  Cum Ordo noster Cisterciensis, etc., ut supra in anno 1390 (*stat. n° 7 ; sed in hoc praesenti anno, contributio imposita est novem millium florenorum*). 4.  Ad requestam reverendi in Christo domini abbatis et conventus monasterii Cistercii, etc. ut supra in anno 1390 (*stat.* 19). 5.  Reformationem omnium et singulorum monasteriorum, aliorumque locorum conventualium utriusque sexus, et omnium et singularum personarum nostri Cisterciensis Ordinis, in regnis et dominiis serenissimorum principium dominorum Castellae et Portugalliae regum consistentium, in quibus, prout ad Capituli generalis audientiam pervenit, sunt plurima reformanda, domino abbati Morimundi et abbati quem secum duxerit eligendum, ipsum generale Capitulum committit per immediate praesens et secuturos tres annos, in ipsius generalis Capituli potestate eidem committens et firmiter iniungens dictum Capitulum, quatinus ad ipsa monasteria et loca conventualia et alia personaliter accedant, et ibidem cuiuscumque generationis existant, corrigant, statuant et destituant, visitent et reforment tam in *spiritualibus* quam in temporalibus, tam in capitibus quam in membris, quaecumque in eisdem instituenda, destituenda, statuenda, corrigenda, visitanda et reformanda viderint, secundum Deum, nostri Ordinis et papalia instituta, et generaliter omnia alia et singula gerant, exerceant et faciant circa praemissa, quae ad visitatoris et reformatoris officium pertinent et concernunt, invocato ad hoc, si opus fuerit, auxilio brachii saecularis ; et hoc ad expensas praemissorum monasteriorum et ceterorum locorum dicti Ordinis. Quas expensas abbates et abbatissae, ac praesidentes locis praedictis procurent, administrent et solvant dicto domino commissario integraliter sine mora, et ad hoc compelli valeant per ipsum commissarium per censuram Ordinis viriliter et districte. Universis igitur et singulis personis Ordinis in virtute sanctae obedientiae, et sub excommunicationis sententiae poena, commissionis huius tenore, dat idem Capitulum firmiter in mandatis, quatinus in omnibus et singulis supradictis praefatis commissario et reformatori obediant humiliter et devote, ipsique praestent auxilium, consilium et favorem. 6.  Cum inter reverendos in Christo patres dominos quondam qui praecesserunt et modernum qui nunc est, abbates et conventum monasterii Cistercii, et praedecessores nobilis viri domini Roberti de Gillans militis et ipsum dominum Robertum dominos proprietarios et possessores cuiusdam grangiae dictae Rolanges sitae prope villam de Gilleyo, cuius ipsi dominus abbas et conventus Cistercii domini existunt, et inter terras, haereditagia ac possessiones dicti monasterii Cistercii fuerint hactenus exortae, et prout sunt, ratione dictae grangiae de Rolanges multae rixae, contentiones, lites et discordiae, proh dolor, horribiliter damnosae ipsis dominis abbatibus et conventui dicti monasterii Cistercii, et nisi de remedio provideatur, praesumitur verisimiliter quod adhuc, quod absit, exorientur in futurum etiam valde graves, sicut pro parte dictorum dominorum abbatis et conventus dicti monasterii Cistercii fuit expositum et assertum coram Diffinitoribus praesentis Cisterciensis Capituli generalis. Praemissis incommodis cupiens, quantum potest, dictum generale Capitulum obviare, ad requestam ipsorum dominorum abbatis et conventus dicti monasterii Cistercii, licentiam et auctoritatem ipsis impertitur et concedit pro magna et evidenti utilitate suae et dicti monasterii Cistercii ac bono pacis ipsorum, ut septem libras turonenses monetas nunc currentis, quas ipsi in villa de Gillans et locis eidem circumvicinis in fructibus, redditibus et censibus percipiunt annuatim cum dicto domino Roberto de Gillans ad supradictam grangiam de Rolanges et quasdam terras, prata et possessiones, ac bona ad eamdem grangiam pertinentia, prout iam dictae partes inter se tractasse et concordasse dicuntur, seu prout commode potuerint valeant permutare. 7.  Cum abbas monasterii de Eschalleiis anno elapso nuper in Diffinitorum Capituli generalis praesentia sponte recognoverit, confessusque fuerit, se debere realiter domino abbati et conventui monasterii Cistercii quinquaginta francos aureos, ratione arreragiorum certi redditus, de quo tunc agebatur, quos promisit solvere infra annum, propter quod generale Capitulum tunc eidem abbati de Eschalleiis praecepit districtius et iniungit, sub excommunicationis latae sententiae poena, quatinus dictos quinquaginta francos aureos dicto domino Cistercii, vel eius certo mandato, solveret integraliter et complete infra annum tunc immediate postea secuturum ; quod tamen, sicut pro parte dictorum domini abbatis et conventus Cistercii extitit conquerendo monstratum Capitulo generali, nondum complevit, imo nec aliquid inde solvit, hinc est quod ad instantiam dictorum domini abbatis et conventus Cistercii domino abbati monasterii Pontigniaci committendo praecepit dictum Capitulum generale, quatinus, nisi dictus abbas de Eschalleiis per ipsum coram se propter hoc canonice vocandus docuerit se legitime dictos quinquaginta francos aureos, sicut debebat et ei fuerat iniunctum sicut superius exponitur, persolvisse, decernat et declaret dictum abbatem de Eschalleiis propter defectum dictae solutionis excommunicationis sententiam incurrisse, et ipsum excommunicatum publice nuntiet et nuntiari faciat in monasteriis praedictis de Pontigniaco et de Eschalleiis et aliis circumvicinis, prout de et super hoc fuerit requisitus. 8.  Virorum illustrium memoria, praesertim apud illos qui eorum beneficia susceperunt, nulla est dierum vetustate delenda, nullo fluxu temporis abolenda. Cum igitur dudum domino *Guillelmo* Curti felicis memoriae cardinali albo una missa alias promissa fuerit perpetua de *Requiem* post eius obitum, per generale Capitulum ex et pro eo quod ecclesiam Sancti Bernardi Parisius collapsam reparavit, quia etiam quinque millia florenorum et quingenta pro emendis redditibus de Alpeto et de Halis Parisius simul et semel misit, quia iocalibus et ornamentis ecclesiam librisque librariam Sancti Bernardi insignivit, redditus etiam pilei eiusdem ecclesiae legavit, de quo redditu tam dicta ecclesia quam Ordo iam ultra quinque millia et trecentos florenos recepit, Capitulum generale statuit, ordinat et diffinit praecipiendo districtius quatinus, prout iam consuetum extitit, in dicto Sancti Bernardi studio fiat unum solemne anniversarium in die sui obitus, videlicet undecima die mensis iunii, a cetero annuatim perpetuis temporibus cum pitantia sufficienti scolaribus, de et super proventibus ecclesiae solvenda, etiam si aliter dicatur quod factum non fuerit, atque dictum anniversarium in libris gradalibus ecclesiae et aliis annotetur. 9.  Cernens generale Capitulum oculis compassionis monasterium monialium de Bouchan, nostri Cisterciensis Ordinis, Morinensis dioecesis, in comitatu de Guines et confinibus Calesii situatum, saeviente inimicorum regni procella, aquarum *inundationibus* et aliis incommodis, quo vix possent brevi narratione describi, ad tantum bonorum spiritualium et temporalium exterminium devenisse, quod ubi solebat esse copiatus personarum Deo famulantium numerus nostris universis tam regularibus quam aliis propter bonorum temporalium inopiam effugatis, una solum monialis cum abbatissa egestate compulsae alibi victus necessaria procurare coguntur. Et quoniam, prout per informationem et relatum fide dignorum ad generalis Capituli notitiam est deductum, omnis resurgendi spes seclusa est, cum locus in quo fuit dictum monasterium situatum propter praetacta *inundationum* discrimina sit inaccessibilis ipsiusque monasterii redditus annui viginti quatuor francos vix attingat, et idcirco praemissis in debitam considerationem adductis, generalis Capituli providentia ipsum monasterium de Bouchan cum omnibus suis iuribus, redditibus, terris, pratis, possessionibus, bonis mobilibus et immobilibus et aliis quorumcumque nomine censeantur, monasterio monialium de Sancta Columba in Blandeka Ordinis et dioecesis praedictorum unit, annectit et incorporat perpetuo per praesentes. Ita tamen quod missae, anniversaria, ceteraque divini cultus obsequia, quae pro fundatorum et aliorum in dicto loco de Bouchan quiescentium animabus hactenus fieri consueverant et debebant, reiecta negligentia, in dicto monasterio de Blandeka persolvantur de cetero, et ad hoc per dominum Claraevallis patrem abbatem dicti monasterii indissimulate cogantur. 10.  Conventiones et pacta inita inter abbatem et conventum monasterii Bonaevallis dioecesis Viennensis, et Stephanum Fetar et Iohannetam eius uxorem, dicti monasterii donatorem, prout in instrumento recepto per manum Stephani Robini iurati curiae Viennensis continetur plenius, generale Capitulum confirmat et ratificat, volens ipsum Capitulum dicto instrumento affigi, ad maioris roboris firmitatem huiusmodi confirmationis decretum. 11.  Controversiam et querelam abbatis Rigniaci ac fratris Hugonis de Loco crescenti generale Capitulum in tali statu decrevit persistere, donec videlicet dominus Claraevallis, cui dictum Capitulum totale negotium cum emergentibus et dependentiis, per se vel alium terminandi omnimodam potestatem tribuit, ad dictum monasterium valeat se transferre ; et interim dictus frater Hugo in praefato monasterio Rigniaci, si voluerit, tute remaneat, et sine molestia praemissorum occasione quomodolibet inferenda. 12.  Cum fratre Desiderio monacho de Insula Barrensi gratiose dispensat generale Capitulum, ut non obstante quod olim iuvenili seductus lascivia nullo prorsus alio crimine diffamatus, habitu tamen regulari reiecto, fere per duos annos cum dimidio et apostatando per duos annos vel circiter, ad omnes actus legitimos, abbatiali dignitate seclusa, valeat promoveri. 13.  Ad petitionem abbatis de Insula Barrensi dispensat generale Capitulum cum fratre Humberto monacho suo, qui non obstante quod ipse publice habitu regulari temere deposito ne pro carnis contagio, aliisque criminibus puniretur in Ordine, per saeculum damnabiliter evagaverit, ad habitum regularem per ipsum abbatem restitui valeat, et attenta penuria sacerdotum dicti monasterii divina possit et valeat solemnia celebrare. 14.  Quia crescente contumacia crescere debet et poena, et abbas de Alto Cristo, instantibus de Bella valle et de Caro loco monasteriorum abbatibus, anno praeterito propter contumaciam excommunicatus fuerit in Capitulo generali, et in eadem excommunicatione damnabiliter perseveret, ipsum abbatem Alticristi Capitulum praesens aggravat praecipiendo districtius eum ab omnibus evitari. 15.  Ad petitionem abbatis et conventus de Loco regio committitur abbatibus de Oliveto et de Pratea quatinus de paupertate et inopia dicti monasterii de Loco regio se informent cum, diligentia quae si tanta fuerit quod ipsius monasterii debita persolvi, et aedificiorum ruinae reparari nequeunt absque venditione viginti arpentorum silvae non caeduae, ipsam venditionem faciendi auctoritate Capituli generalis et absque alia relatione ipsi Capitulo facienda, licentiam tribuant et concedant, proviso quod pecunia de venditione huiusmodi habita in nullos usus alios quam in debitorum solutionem et aedificiorum reperationem quomodolibet convertatur. 16.  Attenta monasterii de Strata excessiva nimium paupertate, contributiones Ordinis a quadraginta annis citra dicto monasterio impositas, de quibus nihil omnino existit, pietatis intuitu moderatur de gratia speciali et reducitur ad summam viginti florenorum solvendorum in duobus annis immediate sequentibus et in terminis consuetis, videlicet quinque florenos in quolibet termino incipiente primo dictarum solutionum termino in instanti festo Resurrectionis dominicae, et secundum in sequenti Capitulo generali, et sic de anno in annum usque ad solutionem completam, absolvendo eumdem et suos officiarios a quibuscumque sententiis ab Ordine latis, ita tamen quod, nisi in praefixis terminis solverint, ut praefertur, in priores sententias relabantur. 17.  Informatum ad plenum Capitulum generale de et super commodo provenienti monasterio de Valcellis ex arrendamento seu admodiatione de grangia sua de Cuculla facta abbati et conventui monasterii de Dunis, ipsam admodiationem seu arrendationem iuxta tenorem et formam per dictos abbates initum in praesentia domini Claraevallis, patris abbatis eorum, idem Capitulum ex certa scientia ratificat et approbat, et praesentis confirmationis decretum in tractatu vult affigi. 18.  Cum fratre Iohanne Irsuti monasterii Boni portus qui, habitu regulari reiecto, ab Ordine pluries apostatavit, quia tamen de commissis criminibus poenitentiam peregit, prout abbatis proprii rescripto generale Capitulum informatum extitit, ad habitum atque missam ipsum generale Capitulum restituit de gratia speciali. 19.  Ad relationem domini Claraevallis cui, quoad hoc omnimoda credulitas adhibetur, abbatem de Dunis senem, guttosum et gravem corpore generale Capitulum habet a via et accessu generalis Capituli, quamdiu vixerit in humanis, benigniter excusatur. 20.  Item, ad eiusdem domini Claraevallis relatum, propter causas rationabiles ipsi Capitulo expositas, abbatem de Claromarisco ipsum Capitulum habet a via et accessu Capituli per immediate sequens triennium excusatum. 21.  Domino Claraevallis, Lingonensis dioecesis, et abbati Signiaci, et eorum cuilibet in solidum committit generale Capitulum eis iniungendo quatinus, omnes et singulas nostri Cisterciensis Ordinis personas, quas obligatas esse seu teneri repererint abbati et conventui monasterii de Dunis, in quibuscumque pecuniarum summis et rebus aliis, ad satisfaciendum eisdem abbati et conventui de Dunis integraliter et complete per censuram Ordinis, auctoritate dicti Capituli et in eiusdem potestate, coerceant et compellant. 22.  Item, dominis Cistercii et Morimundi, Cabilonensis et Lingonensis dioecesum, cum reverentia committit Capitulum generale et eorum cuilibet in solidum quatinus, ipsi vel eorum alter qui primus super hoc fuerit requisitus, coerceant et compellant per censuram Ordinis omnes et singulas nostri Cisterciensis Ordinis personas quas, per testes idoneos seu legitima alia documenta obligatas esse repererint domino Claraevallis et suo conventui, in quibuscumque pecuniarum summis et rebus aliis, quocumque nomine censeantur. 23.  Instante domino Pontigniaci districtius iniungitur pro parte Capituli generalis cuicumque abbati Ordinis, qui super hoc fuerit requisitus, quatinus abbatem de Fontemorum et priorem de Pratea citet peremptorie et personaliter et uno edicto pro omnibus, et hoc sub poena excommunicationis latae sententiae et depositionis, ad instans generale Capitulum, videlicet ad secundam diem eiusdem Capituli, responsuri querelis domini Pontigniaci, cum intimatione quod, sive comparaverint sive non, contra ipsos et eorum quemlibet procedetur prout fuerit rationis, eorum contumacia non obstante. 24.  Committitur domino Firmitatis auctoritas plenaria compellandi per censuram Ordinis abbatem de Chassegnia ad reddendum et solvendum abbati de Miratorio summam duodecim florenorum, in qua dictus de Miratorio dictum de Chassegnia esse asserit obligatum. 25.  Ad requestam domini Claraevallis committitur abbatibus de Moris et de Insula Barrensi cum omnimoda Capituli potestate, quatinus ad certum diem citent personaliter et sub excommunicationis latae sententiae poena, abbatem de Monasteriis in Argona, in loco seu villa de Barro super Albam, et auditis hinc et inde per dominum Claraevallis proponendis et per dictum de Monasteriis respondendis, faciant et ministrent complementum iustitiae summarie et de plano. 26.  Idem committitur abbatibus de Moris et Bullencuria contra abbatem de Altofonte. 27.  Cum prout generali Capitulo revelatum extitit, abbas et monasterium de Brolio quamplurimis sint contributionum arreragiis onerati, ad quorum solutionem se asserunt esse simpliciter impotentes, eorumdem impotentiae generale Capitulum compatiens reducit ad summam triginta florenorum de florenis hinc ad duos annos immediate sequentes solvendorum, videlicet in quatuor terminis ad solutiones contributionum consuetis, quorum primus incipiet in festo Resurrectionis dominicae et adiecta conditione quod in sententias quas incurrerunt, quas relaxat et suspendit generale Capitulum, relabantur nisi solverint in terminis. 28.  Cum fratre Roberto de Novo castro, monacho de Caroliloco, per generale Capitulum dispensatur quod, non obstante apostasia quam incurrit, assumi valeat ad omnes actus Ordinis legitimos, abbatiali dignitate seclusa. 29.  Cum fratribus Thoma de Lacrote et Petro de Sancto Aegidio Novaevillae, monachis de Voto, dispensat generale Capitulum super apostasia quam incurrerunt, quatinus, eadem non obstante, assumi valeant ad omnes actus Ordinis legitimos, secluso abbatiali honore. 30.  Abbati de Bello prato committitur quatinus, de nonnullis domibus, terris et vineis, de quibus abbas et conventus Mortuimaris petierunt a Capitulo licentiam eisdem tradendi in emphiteosim, se informet cum diligentia si traditio huiusmodi, processu temporis, posset in commodum monasterii redundare, et referat sequenti Capitulo generali. 31.  Domino Claraevallis committitur auctoritas omnimodo dispensandi cum fratribus Aegidio Gaulier, Aegidio Joseph, et Hugone de Assonevilla, monachis de Cambrone, super apostasia per eosdem contracta, restituendi etiam eos ad actus Ordinis legitimos, dum eorum merita suffragentur. 32.  Super incontinentia et apostasia per fratrem Petrum de Betancour, monachum de Longoponte, perpetratis, dispensatur per Capitulum quod, ipsis non obstantibus, ad omnes actus Ordinis legitimos citra abbatiatum, suis exigentibus meritis promoveri valeat et assumi. 33.  Ad habitum et missam restituitur per generale Capitulum frater Richardus de Senardans, monachus Loci crescentis, et cum eo dispensatur super irregularitate contracta divina in apostasia celebrando. 34.  Committitur abbati de Moris quatinus abbatem de Ripatorio ad solvendum et reddendum Girardo de Longo campo summam novem francorum et duorum grossorum, si ratio hoc exigit, per censuram Ordinis viriliter et indissimulate coerceat et compellat. 35.  Ad petitionem abbatissae et conventus monasterii de Bellovisu continentem in substantia quod, cum ipsae percipere consueverunt annuatim super terris et redditibus cuiusdam loci nuncupati vulgariter de Alneto manus tenentium et possidentium locum ipsum, videlicet septem sextarios bladi ad mensuram Magduni, tres videlicet frumenti et quatuor siliginis, de quo dictae supplicantes nihil vel modicum recipiunt, eo quod terrae loci remanserunt incultae et redditus plurimum diminuti. Et Robertus Sachenat, dominus et possessor dicti loci de Alneto, eisdem supplicantibus velit in recompensationem dictorum septem sextariorum tradere in escambium seu permutationem unum pratum quod vocatur de Chappes, quod plus valet quam septem sextarii memorati. Committit generale Capitulum de Oliveto et de Nigro lacu monasteriorum abbatibus quatinus de praemissis se informent, et auctoritate Capituli in praesenti faciant quidquid ad commodum dicti monasterii de Bellovisu cognoverint faciendum. 36.  Attenta impotentia virium senioque condolendo abbatis de Loco regio, ipsum a via et accessu Capituli generalis de cetero favorabiliter habet excusatum. 37.  Cum sorore Iohanna de Molenbaix, moniali monasterii de Pratis iuxta Duacum, dispensat generale Capitulum quod non obstante suspicione et accusatione puerperii, de quibus convicta non extitit, nisi quia in loco quem frequentare consueverat, repertus fuerit infantulus qua de causa perterrita quasi per biennium apostatavit, ad omnes gradus Ordinis, abbatiali honore secluso, exigentibus meritis processu temporis assumatur. 38.  Orta inter abbates monasteriorum de Balerna et de Bullione querela de et super bonis mobilibus, quae abbas de Balerna dicebat et asserebat dictum de Bullione a monasterio de Balerna, de quo prius monachus fuerat deportasse, in hunc modum extitit terminata videlicet, quod cassatis et annullatis cunctis obligationibus et litteris huiusmodi materiam tangentibus, praesensque arrestum et ordinationem praecedentibus, dictus abbas Bullionis infra quindecim dies computandos a praesentis Capituli recessu, vel quam primum fuerit requisitus, in manus dicti de Balerna iurare teneatur quod omnia et singula bona mobilia, per ipsum a dicto de Balerna monasterio deportata, fideliter et in conscientia revelabit, et de ipsis satisfaceret integraliter et complete. ORATIONES. 39.  Pro Sanctissimo in Christo patre ac Domino Domino Benedicto divina Providentia Papa XIII nunc universalem Ecclesiam gubernante et pro dominis nostris cardinalibus, et specialiter pro domino Cardinali Saluciarum Ordinis nostri benevolo protectore, pro dominis primatibus, patriarchis, archiepiscopis, episcopis, abbatibus, abbatissis et pro religiosis omnibus Ordinum quorumcumque, dicantur tres missae, una videlicet de Spiritu Sancto, altera de Sancta Maria, tertia de Beata Virgine in singulis monasteriis Ordinis universi. 40.  Pro serenissimo domino nostro Carolo rege Francorum et domina regina consorte sua, pro dominis ducibus et ducissis Aureliani, Bituricensi, Burgundiae, et Borbonii et omnium praedictorum dominorum liberis ac nobili prole, et pro nobili sanguine Franciae, et omnibus regibus et reginis, ducibus et ducissis, comitibus et comitissis, baronibus et baronissis, ac omnibus aliis nobilibus et dominis fidelibus in pace et unitate Sanctae Matris Ecclesiae existentibus, dicantur tres missae, una videlicet de Spiritu Sancto, altera de Sancta Cruce, et tertia de Beata Virgine, a singulis sacerdotibus Ordinis universi. 41.  Pro burgensibus, mercatoribus et laboratoribus et maxime benefactoribus Ordinis universi, ac universo populo christiano in pace et unitate Sanctae Matris Ecclesiae constituto, dicatur una missa de Spiritu Sancto in singulis monasteriis Ordinis universi. 42.  Pro felicis et inclitae recordationis dominis quondam nostris Philippo, Iohanne et Carolo regibus Francorum, et reginis eorum consortibus ultimo defunctis, pro dominis ducibus et ducissis Burgundiae ultimo defunctis, ac praedecessoribus eorum, pro dominis comite et comitissa Flandriae, et domina comitissa Atrebatensi ultimo defunctis, et praedecessoribus eorum universis, et pro omnibus et singulis baronibus, baronissis et aliis nobilibus defunctis, pro religiosis omnibus et maxime professis Ordinis nostri, et pro omnibus benefactoribus nostris et aliis fidelibus defunctis, dicantur tres missae de *Requiem* a singulis sacerdotibus Ordinis universi. 43.  Pro pace et unitate Sanctae Matris Ecclesiae, dicantur tres missae de *Pace*, in singulis domibus Ordinis universi. DIFFINITIONES SPECIALES. 44.  Domino Morimundi committit generale Capitulum ut diligenter inquirat an et qualiter in utilitatem monasterii de Battent prope Bisuntinum cedere possit venditio furni cuiusdam dicti monasterii situati infra civitatem praedictam in vico de Pustiis, quem nullius aut modicae utilitatis esse praetendunt abbatissa et conventus dicti loci, propter impossibilem apud eas reparationem illius necessario requisitam, et compertam super hoc utilitatem, proximo generali Capitulo referat, vel domino Cistercii facturo vice et auctoritate eiusdem Capituli, quod ei visum fuerit rationabiliter faciendum. 45.  Pensata correctione tam voluntaria quam iniuncta, qua frater Iohannes de Violanis, monachus Longipontis, iuveniles coercuit impulsus, quorum agitatione monasterium exivit, regularem reliquit habitum trium septimanarum spacio, mulierem suspectam in monasterium introduxit, cum eodem fratre nunc dispensat generale Capitulum quatinus, hiis non obstantibus, ad actus omnes, gradus, voces, dignitates etiam abbatialem, assumi valeat et admitti. 46.  Supplicationi abbatis de Frigido monte benigniter annuens, generale Capitulum dispensat misericorditer nunc cum fratribus Iohanne de Belvaco et Nicolao de Villeribus monachis suis, ut non obstante quod noctem unicam habitu regulari derelicto foris monasterium permanserint, propter quod carceris poenam sustinuerunt mensibus duobus humiliter et devote, ad actus omnes Ordinis legitimos, voces, gradus, officia, dignitates, etiam abbatialem, ipsorum exigentibus meritis assumantur. 47.  De Oliveto et de Nigro lacu monasteriorum abbatibus, committit generale Capitulum ut si monasterio de Pratea, profuturam cognoverit permutationem grangiae de Villeta ad dictum monasterium pertinentis, pro viginti quinque arpentis pratorum et quinque modiatis terrae pertinentibus ad abbatem et conventum monasterii de Exolduno, una cum aliis quibusdam exonerationibus seu commodis pro parte dictorum de Exolduno concedentibus et oblatis permutationem ipsam ratificent, confirment et approbent, auctoritate Capituli generalis. 48.  Domino Cistercii committit generale Capitulum ut secundum compertam aut comperiendam informatione praevia possibilitatem monasterii de Pratea gratiam seu remissionem de contributionibus faciat abbati dicti monasterii quantum decreverit, in plenaria dicti Capituli potestate. 49.  Quia citatus ad praesens Capitulum frater Iacobus Quarti, monachus et dudum prior de Alpibus, minime comparuit sufficienter vocatus et expectatus usque ad extremam diem dicti Capituli, ipsum fratrem Iacobum contumacem reputans generale Capitulum excommunicat in hiis, mandans eumdem per quemlibet super hoc requisitum abbatem Ordinis excommunicatum publice nuntiari. 50.  Committit generale Capitulum abbati de Campis bonis ut, si traditionem domus Equi albi situatae in civitate Vivariensi pertinentis ad monasterium Mansiadae, factam per abbatem et conventum dicti loci Guillelmo Borrelonis civi Vivariensi sub annuo censu dicto monasterio fructuosam et utilem fore cognoverit, informatione debita praecedente, conventiones et tractatus factos super hoc inter praedictas partes, auctoritate Capituli generalis ratificet et confirmet. 51.  Cum fratre Laurentio de Murecello, monacho Maceriarum, ut non obstante apostasia quam incurrit evagando per saeculum, ibidemque in habitu saeculari remanendo per annum cum dimidio, vel circiter propter quod iniunctam sibi poenitentiam sustinuit et peregit humiliter, ad actus omnes, voces, gradus et officia, seclusa dignitate abbatiali, admitti possit, nunc dispensat generale Capitulum ad supplicationem abbatis et conventus monasterii supradicti. 52.  Fratrem Iohannem Pasqueren, monachum de Stella, qui per menses circiter duos apostatavit sicque celebrando notam incurrit irregularitatis, propter quod iniunctam sibi poenitentiam sustulit humiliter, absolvit generale Capitulum dispensando nunc cum eodem super irregularitate praedicta, utque ad actus omnes, voces, gradus et officia possit assumi, dignitate tamen abbatiali seclusa. 53.  Abbati Prulliaci committendo mandat generale Capitulum quatinus, factis tractatibus inter dominum abbatem et conventum Pontigniaci et abbatem et conventum de Barbello super commutatione quarumdam domus et vinearum desertarum modici proventus, situatarum in villa et territorio Antissiodorensi, pertinentium ad monasterium praedictum de Barbello, pro equivalenti redditu seu pecunia ad emendum magis prope dictum monasterium de Barbello tradendo vel tradenda pro parte dictorum de Pontigniaco in recompensationem et valorem dictarum domus et vinearum, diligenter inquirat ac utilitate partium utrarumque, et quidquid de et super hoc in veritate compererit, referat sequenti Capitulo generali. 54.  De Castellariis et de Moroliis monasteriorum abbatibus eorumque cuilibet committit et praecipit generale Capitulum quatinus, si abbatem de Gratia Dei compererit teneri domino Claraevallis vel fratri Iohannem de Ormeto, monacho suo, in viginti octo francos concessos per ipsum fratrem Iohannem fratri Nicolao Syram monacho et scolari dicti monasterii de Gratia Dei, ad requestam et de consensu abbatis eiusdem, abbatem ipsum de Gratia Dei coerceat ad solutionem dictorum viginti octo francorum, per censuram Ordinis in plenaria dicti Capituli potestate. 55.  Ut inquirat et referat sequenti Capitulo generali an monasterio Trium Fontium utile sit grangiam suam de Ramières tradi Perrineto, dicto Besançon, ad vitam suam sub censu annuo, committit generale Capitulum domino Claraevallis. 56.  Ut cum fratribus Petro de Menis et Guillelmo de Sancto Amando, monachis de Rupibus, super apostasia quam incurrerunt evagando per saeculum, super quo poenitentiam egerunt condignam, dispensare valeat dominus Pontigniaci, ipsosque a sententiis absolvere consentientibus abbate et conventu dicti monasterii de Rupibus, eidem domino Pontigniaci committit Capitulum generale. 57.  Abbati Mansiadae committit generale Capitulum, ut si traditio banilis monasterii et pertinentis Silvae benedictae factae per abbatissam et conventum dicti monasterii nobili viro Armando de Meseras ad vitam suam, pro stipendiis consuetis, utilis ipsi monasterio visa fuerit, secundum discretionem et conscientiam suam, ipsam traditionem ratificet et confirmet, auctoritate Capituli generalis. 58.  Certis et rationabilibus causis permotum Capitulum generale ad proximo futurum Capitulum citat, et per quemlibet super hoc requirendum abbatem de Ordine citari mandat peremptorie et personaliter et sub excommunicationis latae sententiae, necnon et depositionis ad abbatiali dignitate poenis, dominum Gallum abbatem Grandis silvae coram Diffinitoribus dicti proximi Capituli, ad secundum diem ipsius, responsurum ad obiicienda et proponenda contra ipsum pro parte dictorum Ordinis et Capituli, et ulterius processurum quod et prout fuerit rationis. 